Чемпионатнинг сўнгги турларида ижобий натижаларни қўлга киритиб очколари сонини кўпайтираётган “Навбаҳор” кутилмаганда ўз майдонида “Шўртан”га имкониятни бой берди. Аслини олганда бу сафар ҳам жамоамизни ғалаба қозонишини тахмин қилиш қийин эмасди. Негаки, ғузорликлар жорий йилги чемпионатни кўнгилдагидек ўтказа олишмаётганди. Қолаверса таркиб борасида ҳам вакилларимиз кучлироқ эдилар. Аммо, футболда ҳар доим ҳам кўзланган натижага эришиб бўлмаслиги яна бир бор ўз тасдиғини топди.\n«Навбаҳор» – «Шўртан» – 0:1 (0:0). Косонсой. “Марказий” ўйингоҳ. 2654 томошабин.\nҲакамлар: Хасан Рузиев, Андрей Снетков, Олим Абдувасилов, Дилшод Каримов. Назоратчи – А.Абдуллаев.\n«Навбаҳор»: 16. Денис Романенко (12. Ислом Жўраев, 65), 4. Абдумажит Тоиров (С), 6. Леонид Кошелев, 9. Илҳом Бойдедаев (77. Муҳаммад Расулов, 76), 10. Акрам Баҳриддинов, 13. Тимур Султанов, 20. Ғайрат Жўраев, 22. Рўзимбай Аҳмедов, 26. Қаҳрамон Маҳаммаджонов, 30. Собир Ҳамидов (17. Соҳиб Абдуллаев, 69), 32. Жаҳонгир Меҳмонов.\n«Шўртан»: 30. Александр Корнейчук, 2. Ярослав Крушельницкий (3. Шавкат Раимқулов, 46), 4. Жамол Отақулов, 5. Асрор Алиқулов (С), 6. Аббос Амонов (8. Артурас Фоменко, 66), 10. Павел Соломин (19. Иброҳим Отахонов, 46), 15. Обид Жўрабоев, 17. Вячеслав Пономарёв, 18. Дилявер Абибуллаев, 21. Зоҳид Раупов, 24. Ботир Қодирқулов.\nГол: О.Жўрабоев (59).\nОгоҳлантиришлар: А.Тоиров (80) – Я.Крушельницкий (14), А.Корнейчук (32), И.Отахонов (78), А.Фоменко (89).\nЧетлатиш: Р.Ахмедов (14).\nЭнг яхши ўйинчилар: А.Баҳриддинов – Я.Крушельницкий.\nУчрашувни футболчиларимиз ёмон бошлашмаганди. Илк дақиқаларданоқ ташаббусни қўлга олган вакилларимиз рақиб дарвозасига хавф солишни бошлашди. Бироқ, якуний зарбаларни ноаниқ кўриниш олиши тезкор голга имкон бермади. 14–дақиқада эса қайсидир маънода ўйин тақдирига ойдинлик киритган ҳолат рўй берди. “Шўртан” ҳимоячиси Ярослав Крушельницкий майдон марказида Рўзим Аҳмедовга қўполлик ишлатиб, уни тўхтатиб қолди. Бу ҳам етмаганидек Крушельнийкий майдонга қулаган Аҳмедовни қўлларини босиб, тиззаси билан тепишга ҳам улгурди. Рўзимбойни эса бу паллада асаблари дош бермай Крушельницкийга жавоб қайтарди. Шу лаҳзада меҳмонлар ҳимоячиси ўзини ўта оғир жароҳат олгандек қилиб кўрсатди. Ваҳоланки, вазият бу қадар аянчли эмасди. Ушбу ҳолат самараси ўлароқ Аҳмедов қизил карточка олиб майдонни тарк этди. Асосий айбдор Крушельнийкий эса сариқ билан чекланди. Аслида Рўзиевда “Шўртан” вакилини ҳам четлатиш учун асослар бор эди. Лекин, ҳакам Крушельницкийга ҳайрихоҳлик қилганлиги боис нафақат юқоридаги вазиятда, балки кейинроқ амалга оширган қўполлигига ҳам кўз юмди.\n“Навбаҳор” майдонда камчилик бўлиб қолган бўлсада, ҳужумкор ўйин кўрсатишда давом этди. Лекин, шу куни мезбон футболчиларидан омад юз ўгирди. Аксинча “Шўртан”га эса омад кулиб боқди. Акс ҳолда ғузорликларнинг кам сонли ҳужумларидан бири гол билан якун топмаган бўларди. 59–дақиқада Обид Жўрабоев чамаси 25 метрлардан Денис Романенконинг хушёрлигини синаб кўришга аҳд қилди. Аксига олиб Романенко дарвозанинг яҳин бурчагига йўлланган тўпни қайтаришга ожизлик қилди. Умуман олганда шу кун тажрибали посбон учун омадсиз якунланди. Негаки, ўйин якунланиши арафасида Романенко Амонов билан тўқнашувда оёғини синдириб олди. Оқибатда Денис ўйингоҳни тиббий тез ёрдам машинасида тарк этди. Айнан шу сабабли ёш дарвозабонлардан бири Ислом Жўраев олий лигадаги дебютини нишонлади. Айтиш жоизки, Жўраев ўйиннинг якуний қисмида меҳмонларнинг айрим хавфли ҳужумларини бесамар якунланишига ҳисса қўша олди.\nМеҳмондаги ғалабани қўлга киритган “Шўртан” Ўзбекистон чемпионатлари тарихида илк маротаба “Навбаҳор”ни сафарда учратишни уддасидан чиқа олди. “Лочинлар” эса ўз уйларидаги навбатдаги баҳсда ҳам очко йўқотишга мажбур бўлишди. Футболчиларимиз Косонсойдаги ўйингоҳда сўнгги бор шу йилнинг 20 апрель санасида “Гулистон”ни йирик ҳисобда мағлубиятга учратишганди. Ўтган вақт оралиғида “Навбаҳор” майдонидан чемпионат баҳсида “Бунёдкор” кубокда эса “Машъал” ютуқ билан қайтганди. Қизиқ томони гулистонликларга қарши ўйиндан кейин сафарда жамоамиз беш очко жамғаришга эришганди.\nЗоир Тўрақулов (“Шўртан” жамоаси бош мураббийи): «Ўйинни қийин ўтиши олдиндан маълум эди. Барчага маълумки, жамоамизнинг айни пайтда мусобақа жадвалидаги ҳолати кўнгилдагидек эмасди. Шунга қарамай футболчиларимиз бор кучларини ишга солиб ҳаракат қилишди. Бунинг самараси ўлароқ якунда қимматли уч очкони қўлга киритдик. Намойиш этилган ўйин учун футболчиларга миннатдорчилик билдириб ўтаман».\nМустафа Байрамов (“Навбаҳор” жамоаси бош мураббийи): «Майдонга ғалабани кўзлаб тушгандик. Аммо, Аҳмедовга кўрсатилган қизил карточка барчасини барбод қилди. Ўша вазиятда ҳакам сариқ карточка кўрсатса ҳам бўларди. Негаки, дастлаб Крушельницкий футболчимизга қўполлик қилганди. Шу сабабли ҳакам Ярославни ҳам четлатиши лозим эди. Бир киши кам қолган ҳолатда ўйнаш анча қийин кечади. Камчиликда бўлсакда футболчиларимиз ижобий натижа учун интилишди. Гол уриш учун бир қатор имкониятлар бўлсада, вазиятлардан фойдалана олмадик. Меҳмонлар эса ягона имкониятдан самарали фойдаланиб қолишди. Кутилмаганда олис масофадан тепилган тўп дарвозамиз тўридан жой олди. Дарвозабонимизни оёғи синганлигини айтишди. Демак, навбатдаги учрашувларда Романенко жамоага ёрдам бера олмайди».


Тошкентдаги Олой бозорининг номини ўзгартириш таклиф этилди\nТошкентдаги Олой бозорининг номини ўзгартириш таклиф...\n16.03.2019 12:09 0 2613\nЎзбекистон миллий ахборот агентлиги расмий сайтида журналист Суҳроб Аввалбоевнинг Тошкентдаги Олой бозорига бағишланган мақоласи чоп этилди. Журналист бозорнинг номини ўзгартириш таклифи билан чиққан.\n«Бозорнинг номланиши кишини ўйга толдиради. Хўш, «олой» сўзи қандай маънони билдиради? Ҳазрат Алишер Навоий асарларини ўқиётиб, «олой» сўзига дуч келдим ва табиийки, унинг маъносини билгим келди. Маълум бўлишича, «олой» сўзи араб ёки форс тилидан олинмаган. Аксинча, асли туркий сўз бўлиб, «булғатувчи» деган маънони англатади ва омонимлар гуруҳига кирмайди («Навоий асарлари луғати», тузувчи: С.Иброҳимов, Ғ.Ғулом номидаги адабиёт ва санъат нашриёти, 1972 йил). Халқимиз нутқида учрайдиган май олой (яъни май юққан) ва чеҳра олой (яъни қаллоб) каби иборалар бунга исбот бўла олади. Энди бир ўйлаб кўринг, пойтахтимиздаги нуфузли бозорни наҳотки шундай ном билан аташ мумкин бўлса?» деб ёзади муаллиф.\nМавзуга оид: Таклифлар, таклифлар…нега жамият уларни салбий қарши олмоқда?\nМазкур номланиш унинг фикрича, «халқимиз ва тилимизни таҳқирлаш, ўзбек тилининг бойлиги ва жозибадорлигига нисбатан беписандлик» бўлиши мумкин.\nТаъкидлаш жоизки, Вазирлар Махкамасининг 1996 йил 5 мартдаги 82-сонли қарорга асосан «Олой бозори», «Олой деҳқон бозори» Очиқ Акционерлик Жамиятига айлантирилиб 1996 йил 12 майдан бошлаб фаолият кўрсатиб келмоқда.\nтаклиф Олой бозори\nЖамият 10/05, 10:46\nЖурналист Ўзбекистонда «ҳоким» атамасини «раис»га алмаштиришни таклиф қилди\nЖамият 28/03, 00:47\nКун мавзуси: «Тақиқ-тақиқ ўйини»\nХориж 21/03, 11:42\n15 мартни исломофобияга қарши кураш куни деб эълон қилиш таклиф этилди


Имомул анбиёи вал мурсалийн, саййидул аввалийна вал охирийн, ҳазрат Муҳаммад мустафо ва жаноби Аҳмад мужтабо соллаллоҳу алайҳи васаллам фил санасида баҳор мавсумида рабиул аввал ойининг тўққузинчи тарихида душанба кунининг субҳи тулуъ қилиб, кун чиқмай туриб, волидаларин қоринларидин Маккаи мукаррамада Абу Толиб уйида дунё юзиға келдилар. Бу тарих исавий тарихнинг 22 апрель, беш юз етмиш биринчиға мутобиқ келур.\nҲазрат Набийи карим соллаллоҳу алайҳи васаллам отадин ҳам, онадин ҳам ёлғиз фарзанд эрдилар. Дунёға келмай туруб меҳрибон оталаридин она қорнида етим бўлғон эрдилар.\nБу жаноб туғилган соатларида волидалари боболари Абдулмутталибға одам юбордилар. Келуб янги мавлуди муборакни кўруб, ниҳоятда хуш бўлди. Қучоғиға олуб кўтарган ҳолда Ҳарами шарифға олуб борди ва Каъбаи шарифаға олуб кируб, ҳақлариға дуолар қилди. Бу фарзанди аржумандни берган Худоға шукрларин арз этди. Яна олуб келуб, онасиға топшурди ва номларин Муҳаммад қўйди.\nЕттинчи куни бўлғонда Қурайш жамоасин тамоми умумий даъват қилди ва жонлиғлар сўйди. Даъватға келган жамоа бошлиғлари Абдулмутталибға савол бердиларки: «Бу янги набира номларин нима қўйдунгиз?» Абдулмутталиб: «Номин Муҳаммад қўйдум», деб жавоб берди. Алар таажжуб қилуб дедилар: «Ота-боболарингиз қўюб келган номни қўймай, нечук Муҳаммад қўйдунгиз?». Абдулмутталиб деди: «Менинг бу фарзандим бутун дунё забонида ҳамма тарафдин таъриф ва саноға мустаҳиқ бўлсун, деб Муҳаммад қўйдум».\nЖаноб саййиди олам соллаллоҳу алайҳи васаллам туғилган кунлари душанба бўлди. Бу кунда ажиб бир хусусият бордурки, ҳазрат соллаллоҳу алайҳи васалламнинг вилодатлари, нубувватлари, ҳижратлари ва вафотлари ҳаммаси шул кунда бўлғондур.


05 июл 2022, Тошкент вақти: 11:24\nПрезидент томорқа ерларини назоратга олишни буюргани ортидан¸ ҳокимлик¸ прокуратура¸ ИИВ ва солиқ ходимлари уйма-уй юриб¸ аҳолининг ўз томорқасига нима экаëтганини назорат қилишга жадал киришди.\nОзодликка Тошкент ҳукумати мулозими томонидан юборилган қарор “Деҳқон хўжаликлари ва аҳоли томорқаларидан самарали фойдаланиш¸ экин экиш ишларини тизимли ташкил қилиш ҳамда маҳсулот етиштириш ҳажмларини кўпайтириш чора-тадбирлари тўғрисида” деб номланади.\n216-сонли бу қарорга 2020 йил 14 апрель куни Бош вазир Абдулла Арипов имзо чеккан.\nАдлия вазирлигининг Telegram канали шундай қарор қабул қилингани ҳақида ўша куни хабар берган¸ lex.uz сайти эса қарор матнини бир муддат эълон ҳам қилган эди. Аммо кўп ўтмай¸ қарорнинг тўлиқ матни жамоатчилик учун очиқ манбадан олиб ташланди.\nОлти саҳифалик қарор президент Шавкат Мирзиëев 8 апрель кунги видеоселекторда берган топшириқларни амалга оширишни қонунийлаштиришга қаратилган.\nҚарор мазмунидан¸ унинг коронавирус пандемияси ортидан бошланиши кутилаëтган озиқ-овқат тақчиллиги ва эҳтимолий очликнинг олдини олиш¸ ҳамда пандемия давридаги кескин чекловлар ортидан кескин кучайган камбағалликни жиловлаш эҳтиëжи турткисида туғилгани тушунилади.\nҚарорнинг умум мазмунидан хабар топган оддий деҳқон ва фермерлар Озодлик билан суҳбатда¸ уни яна бир мантиқсиз маъмуриятчилик намунаси¸ аҳоли томорқаларини ҳам де факто ҳокимлар ва уларга алоқадор МЧЖ ва кластерлар тасарруфига ўтказиш уриниши сифатида баҳолади.\nБош вазир қарорида нима дейилган?\nБош вазирнинг олти бетлик қарорига кўра¸ маҳаллий ҳокимликлар ҳар бир маҳаллага ўз ҳудудида жойлашган аҳоли томорқа ерларига айнан нимани экиш ва ундан қанча маҳсулот олишни белгилаб беради. Ҳужжатда иддао қилинган мақсад - деҳқон хўжаликлари ва томорқа ерларидан йилига камида икки марта¸ икки баравар кўп ҳосил олишни таъминлаш.\nБош вазир қарорининг биринчи саҳифаси.\nБу жараëнда¸ қарорга кўра¸ номи оддий аҳолига яхши таниш бўлмаган “Томорқа хизмати” МЧЖлари “аҳолига моддий техник ресурслар¸ биринчи навбатда¸ уруғлик¸ ëқилғи мойлаш маҳсулотлари ва минерал ўғитлар етказиб беради.\nҚарорнинг иккинчи бети.\nҲокимликлар¸ сув таъминоти оғир аҳоли пунктларида суғориш қудуқлари қазиб беради.\nФермерлар кенгаши¸ Маҳалла вазирлиги¸ ИИВ ва Солиқ қўмитаси ходимларидан тузилган ишчи гуруҳлар аҳоли томорқаларига экин экишни ташкиллаштиради.\nҚарорнинг кластерларга берилган ваколатлар аҳқидаги учинчи саҳифаси.\nДеҳқон хўжаликлари ва томорқа ерлари ҳокимликлар қарори билан мева-сабзавотчилик кластерлари ва кооперацияларга “ихтиëрий асосда” бириктирилади.\nКластерлар аҳоли билан унинг томорқасига нима экиш¸ қандай парваришлаш¸ маҳсулотни саралаш¸ қайта ишлаш¸ сақлаш ва экспорт қилиш бўйича шартнома тузади.\nАрипов қарорининг тўртинчи саҳифаси\nТоморқа ерларига экиладиган уруғлик¸ кўчат¸ минерал ўғит ва бошқа моддий техник ресурларни ҳам кластерлар етказиб беради (қарорнинг тепароғида айни иш “Томорқа хизмати” МЧЖларига берилган -таҳр.).\nКластерлар томорқа ерларига агроном-мутахассисларни жалб қилади¸ томорқа эгалари малакасини ошириб боради.\nҚарорнинг бешинчи бетида қонунчиликка қандай янгилик киритиш айтилган.\nКластер берган уруғни у айтган вақтда¸ у берган ресурс билан¸ у айтган шаклда етиштирган деҳқон ва томорқа эгаси¸ ҳосил мавсумида шартномада кўрсатилган ҳажмдаги маҳсулотни келишилган сифатда кластерга топширади.\nБу жараëнда кластерларга хориж молия тизимлари¸ қолаверса давлат жамғармалари ҳисобидан миллиардлаб сўм маблағ ва қатор имтиëзлар берилади¸ “Томорқа хизмати” МЧЖсининг ўзига 100 миллиард сўм тегади.\nБош вазир қарорида тегишли давлат идораларига ўз ерига ҳокимлик ва кластер белгилаган экинни айтилган вақтда экмаган деҳқон ва томорқа эгаларини жазолашга ҳуқуқий асос берувчи қонун лойиҳасини тайëрлаш учун бир ҳафталик муҳлат берган.\nБу лойиҳа¸ ерига қарамаган деҳқон ва томорқа эгасини маъмурий жавобгарликка тортиш¸ профилактика инспекторлари ва маҳалла раисларига ерига қарамаганларга маъмурий жарима солиш ваколатини бериш ва маҳалла раисига ер участкасидан фойдаланмаганларга оширилган ставкадаги ер солиғи қўллаш ҳақида солиқ инспекциясига тақдимнома киритиш ваколатини беришни кўзда тутиши лозимлиги айтилган.\nҚарор ижроси устидан назорат¸ унинг муаллифи деб кўрилаëтган Ўзбекистон Бош вазирининг аграр ва озиқ овқат соҳаларини ривожлантириш масалалари бўйича ўринбосари Ўктам Барноевга топширилган.\nҚарор жиддий эътирозларга сабаб бўлмоқда\nЙиллардан бери томорқасига экин экиб келаëтганини таъкидлаган таниқли депутат Расул Кушербоев эса аҳолини ўз томорқасига экин экмасликка мажбурлайдиган сабабларни таҳлил қилади.\nАҳолини томорқасидан унумли фойдаланишга рағбатлантирадиган шароит ва бозор механизмлари йўқ бўлган бир вазиятда¸ унга маъмурий босим ўтказиш ва одамларни ерини ташлаб қўйганлик учун жазолаш¸ депутат фикрича¸ адолатдан эмас.\nДеҳқонларнинг ўзи нима дейди?\nОзодлик Ўктам Барноев шиддат билан ижросига киришган Бош вазирнинг 216-сонли қарори ҳақида Ўзбекистоннинг турли вилоятларида яшовчи деҳқон ва томорқа эгалари билан суҳбатлашди.\nҚашқадарëлик 63 яшар деҳқон Абдураҳмон Жўраев¸ бу қарорни “халқ устидан кулиш” деб баҳолайди.\n- Сув бўлса¸ одамлар ўзи ўтирган ерга бир нарса экадида¸ сув бўлмаса нима эксин. Булар ҳозир ўзини ишлагандек¸ халқни эса¸ бошида калтак ушламаса¸ ишламайдиган ялқовдек қилиб кўрсатмоқчи бўляпти. Буларга қолса¸ халқ билимсиз¸ чаласавод¸ ишëқмас¸ текинтомоқ¸ фақат булар ишлайди. Сув доим бўлиб турса¸ халқ ҳеч қачон бир қарич ерини ҳам бекор қўймайди. Лекин май ойидан сув ëпилади. Шу билан пахтани йиғиб олгунча аҳолига сув берилмайди. Аҳоли томорқасига осилиш биринчи марта бўлаëтгани йўқ. Мустақилликдан бери ҳар йили шу аҳвол. Ҳокимият билан прокуратура ўзини группасини тузволган¸ ўқитувчи бечорани мажбурлаб уйма-уй югуртиради яна. Бугун иккитаси қўлида қоғоз-қалам билан келди. Неварам тенги болалар¸ менга нимани қачон экиб¸ қачон суғоришни ўргатадими? Тепадагилар сохта ҳужжат қилиб¸ биз фалон жойга фалон нарса эктирдик¸ биз бўлмасак¸ шу экинлар экилмасди¸ деб ҳисоб бериши керакда! Ўзи қишлоқ аҳолисига иш йўқ¸ Россияга кетганиям¸ коронавирусдан кейин қайтиб келди. Ишонгани бир қарич ери¸ шунгаям эга чиқаяпти булар.\nСамарқандлик деҳқон Зафар Хандамов эса¸ Бош вазир қарори билан аҳолининг ўз ерига нима экиш эрки ҳам бутунлай тортиб олинаëтганини таъкидлайди.\n- Одамлар томорқа ерига эҳтиëжидан келиб чиқиб экин экади. Масалан¸ битта-иккита қорамолингиз бўлса¸ томорқага ем-хашак учун макка ë беда экишингиз керак. Бўлмаса молингиз оч қолади. Фақат бу йил эмас¸ ўтган йилларда ҳам маҳалла раиси¸ ҳокимиятлар келиб¸ бунингни бузиб¸ одам ейдиган нарса эк¸ деб туриб олган вақтлар бўлган. Масалан¸ одамларнинг униб чиққан нарсаларини буздириб¸ мажбурлаб помидор эктиришти. Уруғи чатоқ чиқиб¸ ҳосил бўлмади. Бу йил бунақа мажбурлашни кучайтирадиган бўлса¸ ҳамма ҳам агроном эмас¸ эктирилган нарсаси ë чиқмай¸ ë ҳосил бермай¸ ҳам аҳоли¸ ҳам моллар оч қоладику!\nФарғоналик Баҳодир Элибоев ҳукумат қарори мамлакатдаги камбағаллар сонини қисқартирдик¸ деган сохта ҳисоботни тайëрлашга асос бўлишини тахмин қилади.\n- Камбағалликка қарши кураш ташаббуси илгари суриляпти. Буларнинг мақсади¸ мани назаримда¸ мана шу ҳовлидан олинадиган даромадни йиллик қанча бўлишини ҳисоблаб туриб¸ жон бошига¸ яъни оила аъзолари сонига бўлиб¸ бир ойда шунча даромад олди бу оила¸ демак бу оила камбағал эмас экан¸ деган бир хулосага келиш бўлса керак. Чунки қарорнинг ўзи мантиқсизда! Ўзбек халқи ўз ерига дарахт экиб¸ сабзавот экиб¸ ëки гул экиб¸ уддасидан чиқса¸ уни сотиб келган халқ. Бунинг учун қарор чиқариб¸ унинг ижросига шунча пул сарфлашнинг кераги йўқ.\nИжтимоий тармоқлардаги муҳокамаларда¸ давлат жамғармасидан миллиардлаб сўмлик грант ва турли имтиëзлар берилаëтган “Томорқа хизмати” МЧЖсининг ҳокимият эгаларининг ўзига қарашли экани ҳақида ҳам фикрлар билдирилмоқда.\nОзодлик улкан имтиëзлар билан янги ташкил этилган бу тармоқнинг асл эгаларига оид аниқ маълумотга ҳозирча эга эмас.\nАйни шунингдек¸ пахтачилик ва буғдойчилик соҳасида аксар фермерларни хонавайрон қилгани айтилган кластер тизимининг энди аҳоли томорқаларига бириктирилиши ҳам¸ Ўзбекистон қишлоқ хўжалик тизимини ичдан билганлар таъкидича¸ “яхшилик аломати эмас”.\n“Фермерларга пахта пулини икки йилдан буён тўлай олмаган кластер аҳолининг томорқасидан олган маҳсулотига пулини тўлайдими?”¸ дейди кластер туфайли касодга учраган оққўрғонлик фермерлардан бири.\n- Икки йилдан бери топширган пахтангизнинг пулини бермай қочиб юрганларни нима дейсиз? Мен кластерларни мошенник дейман. Буларга мутлақ ишонмайман. Энди бечора деҳқон ëки томорқачини кластер чангалига топшириш¸ бориб турган ноинсофлик бўлади. Фермернинг қанча машаққат билан етиштирган пахтасига пул бермаган¸ содда халққа пул берармиди?\nЎзА агентлиги 2019 йил май ойида келтирган расмий рақамларга кўра¸ Ўзбекистонда 4 млн 579 минг 100 аҳоли хонадони мавжуд бўлиб, улар ихтиёрида 434,8 минг гектар томорқа ер майдони мавжуд. 2018 йилда бу кўрсаткич 445 минг гектарни ташкил этган.


ЁНҒИН ХАВФСИЗЛИГИ ҚОИДАЛАРИГА РИОЯ ҚИЛИНГ! – KATTAQO'RG'ON TONGI\nАзиз ҳамюртлар! Ўзингиз ва яқинларингиз ҳаётини, уй-жойингиз ҳамда мол-мулкингизни ёнғинлардан асраш мақсадида қуйидаги ёнғин хавфсизлиги қоида талабларига амал килинг:\n– уйингиздаги газ ва электр асбоб ускуналарни назоратсиз қолдирманг;\n– носоз бўлган электр ва газ асбоб ускуналаридан фойдаланманг;\n– газ плиталари ва иситиш печлари устида кийимларни қуритманг;\n– газдан фойдаланишда резина шланг ва сўргич оркали улаб фойдаланманг;\n– газни ёқишдан олдин гугуртни ёқиб сўнгра газ жўмрагини аста секин очинг;\n– иситиш печи ва унинг мўрисини носоз жойларини ўз вақтида таъмирланг;\n– ёш болаларни иситиш печи, газ плита ва ўчоқларга ўт ёқишни буюрманг;\n– ёш болаларни гугурт ва олов билан ўйнашларига йўл қўйманг ва уларни назоратсиз қолдирманг;\n– яшаш уйингизни том ва чордоқ қисмига қуруқ хашак ва бошқа тез алангаланувчи буюмларни сақламанг;\n– уйдан чиқишдан олдин газ ва электр ускуналарини (плита, дазмол, телевизор ва бошкалар) ўчиришни унутманг;\n– қўшни иморатлар чордоғи билан туташ жойларига ёнғинга қарши девор ўрнатишни унутманг;\n– иситиш печларини қиздириб юборманг, уларни якинига мебель ва бошқа тез ёнадиган буюмларни қўйманг ҳамда доимо назорат қилинг;\n– қозонда доғ қилинаётган ёғни назоратсиз қолдирманг;\n– белгиланмаган жойларда сигарета чекманг;\n– ёнғин содир бўлганда зудлик билан «101» телефон рақамлари орқали Ёнғин хавфсизлиги хизматига хабар беринг.\nАгарда юқоридаги қоида талабларга риоя қилсангиз ўзингизни, мол-мулкингизни, яқинларингизни олов офатидан асраган бўласиз.\nИс газидан заҳарланишдан сақланинг.\nСодир бўлиши мумкин бўлган ёнгинларни олдини олиш бўйича давлат ёнгин хафсизлиги хизмати бошка мутасадди ташкилотлар ходимлари билан хамкорликда маҳалла, мактаб, лицей, коллеж, олийгоҳ ётоқхонаси ҳамда саноат корхоналарида кенг қамровли тарғибот ташвиқот ишларини олиб бормоқдалар. Лекин олиб борилаётган чора тадбирларга қарамасдан, айрим хонадон эгаларининг бепарволиги оқибатида ис газидан заҳарланиш ҳолатлари кузатилмоқда. Ис-гази, углерод (II) оксид CO-рангсиз, ҳидсиз, заҳарли газ. Кўмир ва органик моддаларнинг чала ёнишидан ҳосил бўлади. Ис гази инсон ҳаёти учун жуда хавфли бўлиб, у заҳарланганда зудлик билан биринчи ёрдам кўрсатилмаса, инсонларнинг ҳаётдан бевақт кўз юмиш ҳолатлари кузатилиши мумкин. Ис гази атмосфера ҳавосида ҳар қандай ёниш натижасида вужудга келади. Ис гази организмда гемоглобин билан бирикиб заҳарли модда карбоксигемоглобинни ҳосил қилади, у эса кислородни сиқиб чиқариб тўқималарга кислород боришини тўсиб қўяди.\nНатижада тўқималар кислородсиз қийналиб, ўлим ҳолатини келтириб чиқаради.\nҚуйидаги ҳолатларда ис газидан заҳарланиш мумкин:\nавтомобилдан чиққан ис гази;\nуй шароитларида ҳаммом иситгичлари, ошхоналардан газларни чиқиб туриши натижасида;\nЕнгил заҳарланган бўлса бош айлниши, кўкрак қафасида оғриқ, қуруқ йўтал, кўздан ёш оқиши, кўнгил айниши, қусиш, юракни тез уриши, қон босимининг ошиши,\nОғир ҳолатларда эса қуйидаги белгилар намоён бўлади:\nБетартиб қўл оёқларни қимирлаши.\nНафас олишни бузилиши.\nБутун танани кўкариб кетиши ва оғир асоратларни келиб чиқиши кузатилади.\nАгар ҳавода ис газини миқдори баланд бўлса, инсон тезда 3 дақиқа давомида ҳалок бўлади.\nбеморни зудлик билан тоза ҳавога олиб чиқиш;\nбарча сиқадиган кийим-кечакларни ечиб ташлаш;\nзудлик билан тез ёрдамни чақириб токсикология бўлимига ётқизинг.\nАзиз ватандошлар огоҳ бўлинг ҳаётингизни хавф остида қолдирманг!\nКаттақурғон шаҳар ФВБ бошлиғи


Фарғонада ҳарбий вертолёт қулаб тушиши оқибатида 9 киши ҳалок бўлди » Ўзбекистон янгиликлари – Zamin.uz\nФарғонада ҳарбий вертолёт қулаб тушиши оқибатида 9 киши ҳалок бўлди\n2016 йилнинг 18 октябрь куни Фарғона вилояти ҳудудида Ўзбекистон Республикаси Мудофаа вазирлигининг режа асосида парвоз қилган Ми-171 вертолёти ҳалокатга учради. Ҳалокат оқибатида 3 экипаж аъзоси ва вертолётда бўлган Ўзбекистон Республикаси Қуролли Кучларининг 6 ҳарбий хизматчиси ҳалок бўлди. Бу ҳақда «Кун» нашри хабар берди.\nВазирлик матбуот хизматининг маълумот беришича, авиаҳалокат сабабларини текшириш бўйича махсус комиссия ташкил этилган.\n«Ўзбекистон раҳбарияти ҳалок бўлганларнинг оила аъзолари ва яқинларига чуқур ҳамдардлик билдиради», дейилган хабарда.\nТеглар: оқибатида ҳудудида киши билдиради хизматининг вазирлигининг\n17:48 / 18-02-2017\n15:33 / 02-01-2017\n21:13 / 25-12-2016\nШавкат Мирзиёев янги эсдалик нишонни таъсис этди\n13:33 / 08-12-2016\nФарғонада ҳарбий вертолётнинг қулаш сабаблари тахмин қилинмоқда\n13:18 / 20-10-2016


Аёллар ўз ота-оналарини зиёратига боришдан эри ёки эрининг оиласидагилари ман қилиши мумкинми? - Musulmonlar\nЖавоб: Қариндошлик ришталарини давом эттириш, ўртага совуқлик туширмасдан алоқани тик ушлаб қолиш Аллоҳнинг амридир. Бу ҳақда Аллоҳ таоло шундай буюради:\n“… Бир-бирингиздан нарса сўраётганингизда Уни номини оладиганингиз Аллоҳдан қўрқинглар. Қариндош-уруғчилик ришталарига нисбатан ҳам ҳурматли бўлинглар. Аллоҳ сизларни кузатиб турибди.” (Нисо 4/1)\n“Аллоҳни буйруғини сўзсиз бажаринглар, Ҳеч бир ишда Унга шериклик нисбат берманглар. Ота-онага чиройли ҳолатда яхшилик қилинглар. Қариндош-уруғлар, етимлар, чорасизлар, яқин қўшни, узоқ қўшни, ёнингиздаги ҳамроҳ, узоқ сафардагилар ва қўл остингиздаги (асир) ларга ҳам яхшилик қилинглар. Қуруқ манмансираб мақтанадиган инсонни Аллоҳ яхши кўрмаслиги аниқ.” (Нисо 4/36)\n“Қариндошлар, чорасизлар ва йўлда қолганларни ҳаққини бер. Ўзингдаги нарсани кераксиз бефойда жойларга сарфлаб йўқ қилма.” (17/26)\nПайғамбар алайҳиссалом ҳам “Кимга яхшилик қилай?, деб сўраган бир мўминга, “Онангга, отангга, опа-сингилларингга, ака-укаларингга ва буларни қарамоғидаги қариндошларингга яхшилик қилиш сенинг вазифангдир”, деб жавоб бергани ривоят қилинади. (Бухорий, Адаб 25)\nЯна бир ривоятда шундай дейилган: “Аллоҳга ва охират кунига ишонган киши меҳмонини ҳурмат қилсин. Аллоҳга ва охират кунига ишонган киши қариндош-уруғларига яхшилик қилсин. Аллоҳга ва охират кунига ишонган киши ё яхши гап гапирсин ёки жим турсин!” (Бухорий, Адаб 85; Муслим, Имон 74, 75)\nМавзуга алоқадор ҳолда фиқҳий асарларда келтирилган ҳукм қуйидагича:\n“Оиладаги эрлар аёлларининг ота-онаси қизларини кўргани ҳар ҳафтада (ётиб қолмаган ҳолда) келиб кўриб туришларига қаршилик қилишга, агар ота-онаси келиб кўра олмаса уларни олдига аёли ҳар ҳафтада Жума куни бориб кўриб туришига қаршилик қилишга ҳаққи йўқ. Чунки бориб зиёрат қилиб турмаслик қариндош-уруғчилик алоқаларини узилиб қолишига сабаб бўлиб қолгани учун бундай қилиш мумкин эмас.” (Умар Насуҳий Билмен, Ҳуқуқи Исломийя, 2-ж, 165-с.)\nДемак, ҳар ҳафта бир маротаба ота-онаси ва яқин қариндошларини бориб кўриб туришдан кераклигини билдиради. Бундан маҳрум қилишга ҳеч кимни ҳаққи йўқ.\nЗиёрат Қариндош-уруғчилик Ота-она\n“Кибрга қарши кибр садақадир” сўзи ҳадисми?\n28/01/2020 da 7:38 am\nАссалому алейкум азизлар. Мен бу мақоладан шуни тушиниб етдимки, турмушга чиққан аёл-қизлар ҳеч бўлмаса ҳафтада бир марта бориб ота-онасини зиёрат қилиб, кийим-кечакларини ювиб, ҳар қандай уй юмушларини бажариб бериб, уларни яхши гаплар билан кўнглини кўтариб туриши – қиз болани ота-онасига қила оладиган энг катта яхшилиги экан. Зотан бировга турмушга чиққан қизни ўз ота-онасига қила оладиган яхшилиги мана шулардан иборат бўлса керак.\nЎғил болалар эса қўлидан келганича уларга иқтисодий томондан ёрдам бериб туриши керак бўлади.


ЎзА - Юртимизда бизнес таълим ҳолати қандай?\n20.07.2018 17:16 Чоп этиш версияси\nУнда Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси, Республика тадбиркорлик фаолияти асосларини ўқитиш маркази, Савдо-саноат палатаси ва Ўзбекистон-Хитой савдо-сотиқ ассоциацияси вакиллари иштирок этди.\nДавра суҳбатида иштирокчилар Республика тадбиркорлик фаолияти асосларини ўқитиш маркази, томонидан бизнес таълими натижадорлиги, аҳолининг кенг қатламларини тадбиркорликка йўналтириш бўйича амалга оширилаётган ишлар ва уларнинг самарадорлигини ошириш масалаларини муҳокама қилди.\nЖорий йилнинг биринчи ярмида марказ ташкил этган ўқув курсларида жами 5 ярим мингга яқин тадбиркорлик субъекти таҳсил олди. Тингловчиларнинг 500 га яқини тадбиркорлик фаолиятини янгидан бошлади, 221 тадбиркорлик субъекти фаолияти кенгайди. Натижада 920 дан ортиқ янги иш ўрни яратилди. Бу вақт давомида марказ тингловчилари ўз тадбиркорлик фаолиятини бошлаш, ривожлантириш мақсадида 5,8 миллиард сўм миқдоридаги кредит маблағларини олди.\nДавра суҳбатида таъкидланганидек, тизимда ҳали камчиликлар ҳам мавжуд.\n– Марказ фаолиятини ҳудудий кесимда таҳлил қилсак, қатор камчиликлар мавжуд, – дейди Республика тадбиркорлик фаолияти асосларини ўқитиш маркази раҳбари Улуғбек Камолиддинов. – Қатор вилоятларда ўқув курслари ҳақида телевидение, радио, газеталарда эълон берилмаган, улар фаолияти ёритилмаган. Тошкент ва Самарқанд вилоятлари туманларида 3 ой давомида ўқув курслари ўтказилмаган. Навоий вилоятида эса курсларда қатнашиб сертификат олган тингловчиларнинг муаммолари юзасидан сўровлар ўтказилмаган.\nДавра суҳбати якунида марказ олдида турган долзарб вазифалар ва келгуси режалар ҳақида ҳам маълумотлар берилди.


Масъулият ҳисси - Уч илдиз\nby Тўлқин Эшбек · 13.11.2018\nТалабанинг дил сўзи\nЁшликдаги орзуим – Мирзо Улуғбек номидаги Ўзбекистон Миллий университети талабаси бўлиш эди. Мен юртимиздаги энг нуфузли олий ўқув юртида ўқиш ҳар бир ёш авлод учун катта шараф эканлигини яхши биламан.\nТалабалик шараф бўлиши билан бир қаторда зиммамизга катта маъсулят юклашини ҳам ҳис этаман. Бизнинг вазифамиз яхши ўқиб, касб эгаллашгина эмас, балки танлаган соҳа ривожига катта ҳисса қўшиш, юртимизнинг равнақи йўлида янгиликлар яратишдан иборатдир.\nМамлакатимизда ёшларнинг хар томонлама ўсиб, ҳеч кимдан кам бўлмаган бахтли инсон бўлиб етишиши учун барча имкониятлар мавжуд. Демак орзуларимизни рўёбга чиқариш, юртимизга муносиб фарзанд ва етук мутахассислар бўлиш ўзимизга боғлиқ.\nМен аъло баҳоларга ўқиб, жамоат ишларида фаол иштирок этиб баркамол инсон бўлишга ҳаракат қиламан.\nЎзМУ Математика факультети сиртқи таълим 1-курс талабаси\nБошбошдоқликка чек қўйса бўларкан-ку!\nNext story Келажагимиз бунёдкорлари кадрлар захирасига қабул қилинди\nPrevious story Tafakkurga makon – «Uchildiz»


Ўзбекистон Президенти Хитой Раиси билан учрашди (+ФОТО) | O'zLiDeP\nХитой раҳбари Шавкат Мирзиёевнинг “Бир макон, бир йўл” иккинчи халқаро форумида иштирок этиш учун ХХРга ташрифи билан қутлади. Хитой Ўзбекистон билан ҳамкорликнинг бугунги ҳолатини юксак қадрлаши ҳамда мамлакатларимиз ўртасидаги ҳар томонлама стратегик шериклик муносабатларини янада мустаҳкамлашга қатъий интилишини таъкидлади.\nШавкат Мирзиёев ХХР Раиси ва бутун Хитой халқини яқинлашиб келаётган муҳим сана – Хитой Халқ Республикаси ташкил этилганининг 70 йиллиги билан муборакбод этди.\n- Ҳурматли Президент, Сиз биринчи форумда ҳам иштирок этганингизни мамнуният билан эслайман. Шу маънода, Сизни “Бир макон, бир йўл” халқаро форуми асосчиларидан бири сифатида қабул қиламиз, - деди Си Цзиньпин. - Ўзбекистоннинг форумга эътибори ва иштироки мамлакатларимиз ҳамкорлиги ривожидан далолат беради. Икки томонлама кўплаб келишувларга эришилган ва улар изчил амалга оширилмоқда. Ишончим комилки, Ўзбекистон - Хитой муносабатларининг истиқболи порлоқ.\nЎзбекистон ва Хитой – ҳар томонлама стратегик шериклар. Ўзбекистон ХХРнинг ташқи сиёсий курси ва ягона Хитой масалалари бўйича қатъий позициясини, терроризм, экстремизм ва сепаратизмга қарши олиб бораётган курашини қўллаб-қуввайтлайди. Хитой мамлакатимизда амалга оширилаётган ислоҳотлар ва Ўзбекистоннинг минтақавий сиёсатини олқишлайди. Давлатлар халқаро ташкилотлар доирасида фаол ҳамкорлик қилмоқда.\nДавлат раҳбарларининг мунтазам учрашувлари ва сиёсий иродаси Ўзбекистон-Хитой ҳар томонлама стратегик шериклик муносабатларини сифат жиҳатидан янги босқичга кўтарди. Бугун сиёсат, иқтисодиёт, савдо, саноат, молия, қишлоқ хўжалиги, қурилиш, фан, таълим ва маданият соҳаларида ҳамкорлик жадал ривожланмоқда.\nХитой – Ўзбекистоннинг энг йирик савдо-иқтисодий ва сармоявий шерикларидан бири. Ўзаро товар айирбошлаш изчил ўсмоқда. Ўтган йил якунларига кўра унинг ҳажми 6,4 миллиард доллардан, жорий йилнинг биринчи чорагида эса 50 фоизга ошган.\nМамлакатимиз иқтисодиётига жалб қилинган Хитой инвестициялари ва кредитлари ҳажми 8 миллиард доллардан ошди. 2017 йил май ойида ХХРга амалга оширилган олий даражадаги давлат ташрифи натижасида умумий қиймати 4,5 миллиард доллардан зиёд лойиҳалар амалга оширилмоқда.\nУчрашувда товар айирбошлашни янада кенгайтириш ва диверсификация қилиш масалалари муҳокама қилинди, ўзаро савдо ҳажмини яқин йилларда 10 миллиард долларга етказишдан манфаатдорлик билдирилди. Ўзбекистон иқтисодиётига инвестиция, инновация ва технологиялар жалб этиш соҳасидаги ҳамкорликни мустаҳкамлаш истиқболларига, турли соҳаларда ҳамкорлик бўйича янги қўшма лойиҳалар ишлаб чиқиш, минтақанинг транзит ва транспорт-коммуникация салоҳиятини ривожлантиришга алоҳида эътибор қаратилди.\nДавлатимиз раҳбари Ўзбекистон “Бир макон, бир йўл” ташаббусини тўлиқ қўллаб-қувватлаши ва унинг кенг кўламда амалга оширилишига амалий ҳисса қўшишга тайёр эканини таъкидлади.\nПрезидентимизнинг умри узок булсин! Худо хохласа 2021 йилда олдимизга куйилган хамма марраларга эришамиз!


19 ёшли ўзбекистонлик талаба Сирожиддин Насриддинов ўзи ихтиро қилган "МХ-1" номли шаффоф телефонини 25 апрель куни Тошкентда илғор ғоялар кўргазмаси доирасида ўтказилган тақдимот маросимида намойиш этди.\nЁш ихтирочига кўра, тақдимот маросимида Apple, Epson, Samsung каби дунёдаги етакчи мобил телефон ишлаб чиқарувчи ширкатлар унинг ғоясига қизиқиш билдирган:\n- Бу телефоннинг фойдали иш коэффициенти жуда юқори. Шунинг учун қизиқиш катта бўляпти. Apple, Epson ҳамда Samsung ширкатлари шартнома тузиш мақсадида бизга вакилларини юборишди. Уларни ҳозирча рад қилдик. Чунки мақсадимиз мобил телефонини Ўзбекистоннинг ўзида ишлаб чиқаришни йўлга қўйиш. Ҳозир Ўзбекистондаги уяли телефон ишлаб чиқарувчи Artel ширкати ҳам қизиқяпти. Биз шу ширкат билан бу телефонни Ўзбекистонни ўзида ишлаб чиқаришни режалаяпмиз, - дейди Насриддинов Озодлик билан суҳбатда.\nАввалроқ Ўзбекистондаги бир қанча нашрлар ёш талаба қуёш энергияси билан ишловчи шаффоф телефон ихтиро қилгани ҳақида хабар берган эди.\nСирожиддин Насриддиновнинг Озодликка айтишича, телефон ташқи зарбага чидамли шишадан ясалган, сенсорли шаффоф экрани телефонни ҳар икки тарафидан фойдаланиш имконини беради.\nТелефон оддий батареяга қўшимча тарзда наноплёнка орқали қуёш энергиясидан қувват олади.\nСирожиддин ихтиро қилган телефон бир қарашда ҳар хил мобил телефонлардан йиғилган қўлбола ускунага ўхшаб кетади.\nЛекин, мутахасисларга кўра, Сирожиддин ихтиро қилган телефон бир қарашда ҳар хил мобил телефонлардан йиғилган қўлбола ускунага ўхшаб кетади, ҳатто батареяси ҳам Samsung телефониники.\nБуни қандай тушиниш мумкин, деб сўраймиз ўзбекистонлик ихтирочидан.\n- Ташқи кўринишидан шундай кўринади. Бу тадқиқотимизни умумий мажмуаси. Бунга шунчаки синов учун хоҳлаган батареяни ўрнатиб турдик. Хоҳлаган техникамиздан фойдаланганмиз. Лекин буни лаборотория варианти ҳам бор. Буни биз ҳозирча сир сақлаяпмиз. Буни ҳаммасини кўрсатсак "нау хау" йўқолади. Сотувга чиқса, қўлларингизга етиб борса, бу кашфиёт ҳақида кўпроқ тасаввурга эга бўласизлар, - дейди Сирожиддин.


Хорёк Катта адрон коллайдерни ишдан чиқарди\n11:04 / 30.04.2016\nЦЕРНда (CERN – Европа ядровий тадқиқотлар маркази) Катта адрон коллайдерда хорёк трансформаторлардан бирини ишдан чиқаргандан кейин носозликлар пайдо бўлди. Бу ҳақда марказнинг расмий сайтида маълум қилинди.\nСайтдаги маълумотларга кўра, йиртқич ҳайвон 66 киловаттли электр трансформатор симини тишлаб ташлагандан кейин коллайдер энергия узилиши оқибатида тўхтаган. Оқибатда хорёкнинг ўзи катта қувват оқибатида куйиб нобуд бўлган, марказда эса электр токи ўчиб қолган.\n"Мен кечаси бизда электр билан муаммолар бўлганини тасдиқлай оламан. Биз бунга хорёк сабаб бўлган, деб гумон қилмоқдамиз", деб айтди марказ матбуот котиби Арно Марсолье.\nУнинг айтишича, коллайдерни ишга қайтариш учун бир неча кун керак бўлади, бироқ қурилма соз ҳолатда ва уни таъмирлашда ҳеч қандай муаммо чиқмаслиги керак.


Японияда кўз тўр пардасини ўтказиш бўйича дунёдаги биринчи операция ўтказилади\n22:49 / 06.02.2017\nЯпониянинг Кобе шаҳридаги илғор тиббиёт маркази ҳузуридаги шифохона ва RIKEN институти бошқа одамнинг сунъий кўп вазифали асос iPS-ҳужайраларидан ўстирилган кўз тўр пардасини кўчириб ўтказиш бўйича тажрибавий операцияларни ўтказиш учун беморларни танлаб олишни бошлайди.\n"Бу келажакда даволаш турини аниқлайдиган муҳим тадқиқот ҳисобланади", деб айтган лойиҳа раҳбари Масаё Такахаси. Унинг айтишича, бўлғуси клиник тадқиқотлар ихтиронинг "амалий қўлланиши томон катта қадам" ҳисобланади.\nМаълум қилинишича, тадқиқот учун 5 нафар беморни танлаб олиш режалаштирилган. Бундай клиник тадқиқотлар Япония соғлиқни сақлаш вазирлиги тегишли рухсатни бергандан кейин мумкин бўлди. Тажриба давомида олимлар бошқа одамнинг асос ҳужайраларидан тўр пардасининг ретинал пигмент эпителийси ҳужайраларини ўстириш учун фойдаланишади, сўнгра уни макулодистрофияга (кўз тўр пардаси шикастланган ва марказий кўриш издан чиққан касалликлар) учраган беморларга ўтказишади. Агар синовлар муваффақиятли кечса, бу усул тўр парда ҳужайраларини ўстириш вақтини 11 ойдан 1 ойгача қисқартириш ва жараённинг нархини бир неча маротабага арзонлаштириш имконини беради.\nСунъий кўп вазифали асос iPS-ҳужайралардан фойдаланиб ўтказилган биринчи операция 2014 йил сентябрда амалга оширилган. Кўз тўр пардасининг оғир касаллигига эга 70 ёшли бемордан тери ҳужайралари олиниб, улардан сунъий асос ҳужайралар ўстирилган. Сўнгра улардан тўр пардасининг ретинал пигмент эпителийси ҳужайралари ўстирилган. Айнан бу ҳужайралар операция вақтида ўтказилган\n2006 йилда Киото университети профессори Синъя Яманака дунёда биринчи бўлиб одам терисидан асос ҳужайра олган. Бу ҳужайралар индуцирланган плюрипотент (кўп вазифали) асос ҳужайралар (iPS) деб аталган. Улар турли органларнинг ҳужайраларини шакллантиришга қодир. Шу тариқа, беморнинг ўз ҳужайраларидан касаллик ва жароҳат туфайли шикастланган ёки йўқотилган тўқима ва аъзолари ўрнига янгиларини яратиш имкони пайдо бўлган. Яманака бу ихтироси учун 2012 йилда Нобель мукофоти билан тақдирланган.\niPS-ҳужайралар ихтиро қилингандан кейин олимлар турли тана аъзолари ҳужайраларини яратишни ўрганиб олганлар. Бундай ҳужайраларни тиббиётда қўллашни тормозловчи асосий муаммо саратон касалликлари ривожланишининг юқори хавфи бўлиб қолмоқда.\nКўз тўр пардаси асос ҳужайралар


Бугунги кунда оилада, жамиятда ва ижтимоий ҳаётда аёлларнинг фаоллиги янада ошиб бормоқда. Айниқса, хотин-қизлар орасидаги маънавий-маърифий ишларда уларнинг ўрни катта бўлмоқда. Жумладан, диний маърифат ва ахлоқий тарбияни аёлларга етказишда отинойиларнинг ҳам муносиб ўрни бор. Бироқ маънавий муҳитга салбий таъсир этаётган ва бидъат-хурофотларга бошчилик қилаётган баъзи бир сохта отинойилар ҳам учраётгани ачинарлидир. Қуйида ана шундай сохта отинойилар тўғрисида ҳамда аслида отинойилар қандай бўлиши кераклиги ва уларнинг вазифалари нималардан иборат экани ҳақида фикр юритамиз.\nЗамон жадал ривожланиб бораётган ҳозирги кунда илми йўқ, фақат бир-икки оят, ҳадисни чала ёдлаб олган, беҳуда гаплару, асоссиз ривоятлар билан одамларни чалғитаётган аёлларнинг борлиги кишини ранжитади. Бундайлар нафс истаги, бойлик орттириш, обрў-эътибор илинжида ўзлари билмайдиган ишларга қўл уришмоқда. Улар аёлларни ҳидоятга чорлаяпман, деб ўйлайдию, аммо ўзини ҳам, бошқаларни ҳам залолат ботқоғига тортаётганини сезмайди. Халқимизда бир гап бор: «Билмаган ишингга бурнингни суқма».\nБиринчи. Баъзи сохта отинойилар ўзининг етарли билими бўлмагани ҳолда диний расм-русумларга бошчилик қилиш билан бирга бидъат-хурофот ишларда ташаббускорлик ҳам кўрсатишяпти. Бу билан фақат ўзларини эмас, балки уларга эргашувчиларни ҳам залолатга бошлашмоқда.\nАбу Ҳурайра (розияллоҳу анҳу) ривоят қиладилар: «Расулуллоҳ (соллаллоҳу алайҳи ва саллам): «Ким ҳидоятга чақирса, унга эргашувчининг савобидек ажр бўлади. Бу билан амал қилган кишининг савобидан бирор нарса камаймайди. Кимки залолатга чақирса, эргашувчи кишининг гуноҳидек унга гуноҳ ёзилади. Бу билан амал қилган кишининг гуноҳидан бирор нарса камаймайди», дедилар.\nАйрим аёл-қизлар онгига ўрнашиб қолган ирим-сиримлар ва Биби сешанба, Мушкул кушод каби бидъат-хурофотларга раддия билдириш ўрнига, отинойилар уларга бош-қош бўлмоқдалар. «Мушкул кушод» – мушкулларни осон қилиш мақсадида, масалан, совчи келмаганида, муносиб келин топилмаганида ёки иши юришмаганида қилинадиган хурофот амалдир. Динда бундай амаллар йўқ.\nИккинчи. Балои нафс йўлида ҳеч нарсадан қайтмайдиган баъзи отинойилар аёлларга хос ишонувчанлик, соддадиллик ва итоаткорлик каби хусусиятлардан фойдаланиб, уларни тўғри йўлдан чалғитишяпти. Ишончни суиистеъмол қилиб, соддадил аёлларни алдаш йўлига ўтишмоқда. Уларнинг найрангига учаётган софдил аёл-қизлар Яратганнинг «Ўзинг (аниқ) билмаган нарсага эргашма» (Исро,36) деган хитобига амал қилмай, тўғри йўлдан чалғиётганлари ташвишли ҳолдир.\nУчинчи. Баъзи отинойилар суҳбатларида фақат дўзах азоби, қабр ҳаёти ва қиёмат даҳшати ёки жаннат васфи ҳақида гапириб, қалбга ваҳима ёки ҳайрат соладилар. Аслида Яратганнинг муҳаббатига маърифат ва Ҳақ таоло рози бўладиган эзгу ишлар билан эришилади. Бу ҳақда тасаввуф олимаси Робия Адавия: «Жаннат орзуси ва дўзах азобидан қўрқув нажот воситаси бўла олмайди. Маърифат амалдан устун, Аллоҳни амаллар билан эмас, маърифат билан таниш муҳимдир», деган эди.\nТўртинчи. Айрим отинойилар динни осон қилиб етказиш ўрнига амалларни мушкул қилиб изоҳлаш, қўрқитиш йўлини тутади. Аслида, Ислом енгиллик динидир. Муҳаммад (соллаллоҳу алайҳи ва саллам) ҳам умматларга доимо енгиллик, осонлик истаганлар. Бир ҳадиси шарифда: «Осонлаштиринг, қийинлаштирманг, қизиқтиринг, бездирманг», (Имом Бухорий ривояти) дейилган. Зеро, ояти каримада ҳам «Аллоҳ ҳеч бир жонга тоқатидан ташқари нарсани таклиф этмайди...» (Бақара, 286) дейилган.\nОтинойилар ибодат масалаларини ҳаддан зиёд қийинлаштириб кўрсатишлари оқибатида, аёллар орасида Ислом динига нисбатан нотўғри тушунчалар пайдо бўляпти. Ваҳоланки, Қуръони каримда «Аллоҳ сизларга енгилликни истайди, оғирликни хоҳламайди», дейилган (Бақара, 185).\nБешинчи. Фолбинлик каби улкан гуноҳ ишлар билан шуғулланадиганлар орасида отинойиликни даъво қиладиганлари ҳам борлиги кишини қаттиқ ранжитади.\nТурли иллатлар ҳозирга қадар сақланиб келмоқда. Масалан, ёмон кўздан асраш учун тикан, тақа, бўри тирноғини илиб қўйиш каби одатлар, чоршанба, шанба кунлари сафарга чиқилмаслик каби хурофотлар ва «етти», «йигирма», «қирқ», «йил» деган бидъат маросимлардан қайтариш ўрнига, баъзи отинойилар уларни қўллаб-қувватламоқда.\nОлтинчи. Кўп отинойилар тўй, ақиқа, хотира маросимларининг фарқига бормайди. Шунингдек, улар диёримиз мусулмонлари ҳанафий мазҳабига риоя этишларини инобатга олмай, ўзлари турли адабиётлардан ўқиган ёки эшитган фикрларни гапириб, кишилар орасида ихтилофларни келтириб чиқаришмоқда. Набий (алайҳиссалом): «Банда бир калимани гапиради. Унда нима борлигини (маъносини) ажратмайди. Бу билан дўзахга, машриқ ва мағриб орасидан ҳам чуқурроқ қаърига қулайди» (Имом Термизий ривояти), деб огоҳлантирганлар.\nЕттинчи. Шундай отинойилар ҳам борки, ҳижоб масаласига қаттиқ ёпишиб олиб, аёл бутун танасини, ҳатто кўзини ҳам беркитиши керак, деган фикрни илгари суради. Ваҳоланки, ҳанафий мазҳабида аёлнинг юзи, икки кафти ва оёқларининг тўпиғидан пасти аврат эмаслиги хусусида аниқ далиллар бор.\nБаъзи мутаассиб аёллар «ҳижоб», деб бошдан-оёқ ўраниб юриши масаласида ҳамон баҳс-мунозаралар қилмоқда. Маълумки, бошдан-оёқ қора либосга ўраниб олиш, аслида араб саҳросида яшайдиган аёлларга хосдир. Чунки у ерлар ҳаддан ташқари иссиқ ёки шамол бўлгани учун эркак ҳам, аёл ҳам иссиқдан ўзини сақлаш мақсадида кўзи очиқ бўлиб, юзи ва баданини ўраб юради. Қадимдан аёллар ўраб келган рўмол эса динимиз кўрсатмаларига тўғри келади. Шундан келиб чиқиб, юртимиз хотин-қизлари ҳам динимиз таълимотига мувофиқ, урф-одатларимизга мос ҳолда бошларига оқ ёки ёрқин рангли рўмол ўрашган.\nҲар бир инсон миллий либосини кийишга ҳақли. Шундай экан, аёлларимиз миллий либосларини кийишсин. Либослар замон ўзгариши билан кўркамлашиб боради. Момоларимизнинг миллий либосларини моҳир тикувчиларимиз ҳозирги замонга хос, иқлимимизга мос, урф-одатларимизга тўғри келадиган шаклларда тикишса, мақсадга мувофиқ бўлади.\nЭнг аввал «отинойи» сўзининг истилоҳий маъносини англаш лозим. Отин – қизлар ўқитувчиси, дин ва шариат билимдони ҳамда аёллар ўртасидаги диний маросимларга бошчилик қиладиган, халқ орасида катта обрў-эътиборга сазовор бўлган кайвони аёл. Шунингдек, «отин» сўзи маърифатпарвар аёлларни ҳурматлаб, исмига қўшиб айтилган.\nИлгари аждодларимиз хотинқизлар қалбига аёл кишининг суҳбати чуқурроқ сингиб боришини яхши англаганлари учун отинойилар фаолиятидан унумли фойдаланишган. Маҳалла ёки қишлоқлардаги таълим-тарбия ишларига жалб этишган. Айниқса, диний маърифатни ёйиш, қизларни турмушга тайёрлаш ва уларнинг руҳиятини бекаликка мослашда отинойиларнинг вазифаси катта бўлган. Отинойилар фақат билим тарқатувчигина эмас, балки ёшлар тарбияси учун масъул, одоб-ахлоқда эса ҳаммага ўрнак бўлишган. Шунингдек, Қуръони карим қироати, унинг тафсири, пайғамбарлар тарихи, халқ оғзаки ижодини яхши билишган.\nУлар ёшларга никоҳнинг илоҳий аҳдлиги, оиланинг муқаддаслигини уқтиришган ва ҳаётий мисоллар билан фарзандлар онгига сингдиришган. Зиё тарқатувчи, маърифатпарвар имом-хатиблар қанча эъзозда бўлса, отинойилар ҳам шунча ҳурмат қилинган.\nХотин-қизларни, болаларни комиллик сари етаклаш вазифаси тарихдан маълумки, аёл устозлар – отинлар зиммасида бўлган. Имом Бухорий, Термизий, фалакиёт илми билимдони Мирзо Улуғбек, дунё тиббиётига устоз бўлган Абу Али ибн Синонинг улуғ олим бўлишларига маърифатли аёллар, мўътабар оналар сабабчи. Навоийдек шоирларни ҳам, Мирзо Бобурдек ҳукмдорларни ҳам ана шундай оналар тарбия қилишган. Ушбу илм дарғаларининг болалик йилларига назар солинса, бошланғич таълимни гўдаклик чоғларида оналаридан олишгани маълум бўлади.\nАлбатта, бундай шахслар камолоти замирида аёл меҳнати ётади. Масалан, Ҳаким Термизий кўп аёл муҳаддислардан сабоқ олгани манбаларда келтирилган. Аллома Имом Ғаззолий ҳаёти ўрганилса, маърифатпарвар онанинг улкан хизмати кўзга ташланади.\nПайғамбаримиз (соллаллоҳу алайҳи ва саллам)га ҳаммадан олдин аёллари Хадича (розияллоҳу анҳо) онамиз ёрдам кўрсатганлари маълум. Ҳазрат Ойша бу уммат аёлларининг олимаси ва Қуръон ҳофизаси эдилар. Абдуллоҳ ибн Масъуд энг етук фақиҳ бўлса, Ойша (розияллоҳу анҳо) энг етук фақиҳа эди. Зайд ибн Собит ҳофиз бўлса, Ҳафса бинти Умар ҳофиза бўлган. Ҳасан Басрий йирик машойих бўлса, Робия Адавия катта машойихлар мақомида эди.\nҚадимдан отинойилар ҳалоллиги, тақвоси, меҳнаткашлиги, ҳаёси билан эл ҳурматини қозонишган. Чунки уларда шундай фазилатлар борки, уларни бошқа халқлар аёлларида кўриш мушкул. Шоиралар мураббийи Жаҳонотин Увайсий, маърифатпарвар шоира Нодирабегим ва доно маслаҳатчи Бибихоним каби оқила момоларимиз яхши тарбия кўрганлари боис, ўз даврининг машъали, хайрли ва улуғвор ишларнинг йўлбошчилари бўлишган. Ҳозирги отинойилар ана шулардан ибрат олишлари лозим.\nҲозирги замон отинойиси чуқур ҳаётий тажрибага эга, дунёвий ва диний билимлар соҳибаси, эл-юрт орасида обрў-эътиборли, миллий-диний қадриятларни асл ҳолида аҳолига етказа оладиган аёллар бўлиши керак. Шунингдек, отинойи Ислом дини моҳиятини тўлиқ тушуна билиши, тўрт мазҳаб ҳақида маълумотга эга бўлиши, Қуръони каримни тажвид билан ўқий олиши, дунёда юз бераётган ҳодисалардан хабардор бўлиши зарур.\nОтинойилар халқимиз, айниқса, ёшлар ўртасида тинчлик ва барқарорликнинг қадрига етишни, дунёда кечаётган ўзгаришлар, юз бераётган нохуш воқеаларнинг асл сабабларини тўғри тушунтириб, қалбларга етказа олишлари лозим.\nАёллар ўртасидаги маънавий муҳитга салбий таъсир кўрсатаётган, ҳанафий мазҳаби таълимотига зид бўлган ҳолатларга қарши туриш зарур. Хусусан, хотин-қизлар орасида учрайдиган фолбинга бориш, сохта пирларга эргашиш каби бидъат-хурофотларга барҳам бериш йўлида отинойилар тинмай ташвиқот ишларини олиб боришлари бугунги кунда муҳим аҳамият касб этмоқда.\nМинг афсуски, тўй ва маърака-маросимларда исрофгарчиликлар ҳамон учраб турибди. Айниқса, тўй арафасидаги олди-берди, зебу зийнатларни ортиқча талаб этиш катта исрофдир. Оқибатда, оилалар арзимаган «берди-бермади», деган гап-сўзлар билан бузилиб кетяпти. Демак, отинойилар тўйларни ихчам ўтказиб, тежалган маблағни ўша ёш оиланинг келажаги учун ишлатиш дуруст бўлиши ҳақида панду насиҳат қилишлари даркор. Расулуллоҳ (алайҳиссалом) бундай огоҳлантирадилар: «Сени икки нарса – фахрланиш ва исроф хатога бошлайди. Шундан эҳтиёт бўл» (Имом Бухорий ривояти).\nОтинойилар аёллар ўртасида учраётган муаммолар, айниқса, ўз жонига қасд қилиш, гиёҳвандлик ва тузалмас касалликларга мубтало бўлишнинг олдини олиш юзасидан амалга оширилаётган чора-тадбирларда фаол қатнашишлари мақсадга мувофиқдир.\nИнсонларни динимизнинг эзгу таълимотларига чиройли сўз ва гўзал насиҳат билан чорлаш тавсия этилади. Қуръони каримда «(Эй Муҳаммад,) Раббингиз йўли (дини)га ҳикмат ва чиройли насиҳат билан даъват қилинг! Улар билан энг гўзал услубда мунозара қилинг!..» (Наҳл, 125) дейилган. Қуръони карим оятлари кишиларни тўғри йўлга панду насиҳат ила чақирган. Одамнинг кучи ва бардоши етмайдиган нарсаларга ундамаган. Отинойилар мана шунга алоҳида эътибор қаратишлари жуда зарур.\nАҳоли орасида маънавий-маърифий тарғибот ишларини олиб боришда маҳаллалардаги диний маърифат ва маънавий-ахлоқий тарбия масалалари бўйича маслаҳатчиларнинг алоҳида ўрни бор. Бугунги отинойилар ана шу маслаҳатчилар билан ҳамжиҳатликда фаолият олиб боришлари керак.\nЁшларимизни, айниқса, қиз болаларни соғлом руҳда тарбиялаш ва уларнинг замонавий билим олиши, касб-ҳунар эгаллаши, ҳаётда муносиб ўрнини топишига кўмаклашиш, шунингдек, урф-одат ҳамда диний маросимларни давр талаблари билан уйғунлаштириш маҳалла маслаҳатчилари ва отинойилар олдида турган энг муҳим вазифадир.


«Янги Ўзбекистон» боғидаги мулоқот моҳияти\nМамлакатимизнинг барча ҳудудларида кенг нишонланган янги йил байрами «Ватан ҳимоячилари куни» тантаналарига уланмоқда. Хусусан, пойтахтимиздаги «Янги Ўзбекистон» боғида ҳам турли тадбирлар бўлиб ўтяпти. Мафтункор гўша қишда ҳам яшиллик тимсоли бўлиб турибди. Чор тараф эса сайлга чиққан аҳоли билан гавжум.\nБайрамлар обод ва фаровон элларга ярашади албатта. Шу маънода «Янги Ўзбекистон» боғи барпо этилиши билан файзли масканларимиз яна биттага кўпайди, десак муболаға бўлмайди. Бу ерга айни пайтда минглаб одамлар келяпти.\nБундай вақтларда атроф-муҳитнинг озодалигини сақлаш, экологик осойишталикни таъминлаш муҳим аҳамият касб этади. Шу муносабат билан Экология ва атроф-муҳитни муҳофаза қилиш давлат қўмитаси инспекторлари экопатруль бўлинмалари билан ҳамкорликда дам олувчиларга ҳар томонлама қулай шароит яратиш учун мунтазам хизмат олиб боришяпти.\nЎзбекистон Республикаси Экология ва атроф-муҳитни муҳофаза қилиш давлат қўмитасининг «Инсон қадрини улуғлаш ва фаол маҳалла йили»даги устувор вазифаларга бағишланган мулоқоти «Янги Ўзбекистон» боғида ташкил этилгани, очиқ ҳаводаги муҳокамага ҳудудий бошқармалар ва тизим ташкилотлари раҳбарлари, инспекторлар таклиф этилгани бежиз эмас. Юртимизни кўкаламзорлаштиришга ва табиатни асрашга бел боғлаган инсонларнинг янги йилдаги фаолиятини ободлик ва озодалик, ландшафт дизайнининг юксак намунаси бўлган ҳудуддан бошлаши тизим ходимларига ўзига хос куч бағишлаши табиий.


Ўзбекистон Республикаси Президентининг «Ўзбекистон Республикаси Миллий гвардиясини ташкил этиш тўғрисида»ги қарори билан «Ўзбекистон Республикаси Миллий гвардияси» ташкил этилди. Шу муносабат билан ҳам, бир қатор қонун ҳужжатларига ўзгартиш ва қўшимчалар киритилди. Бу ҳақда Сенатнинг ўн бешинчи ялпи мажлисида иштирок этган Kun.uz мухбири хабар бермоқда.\nУнга кўра, «Ўзбекистон Республикасининг Давлат байроғи тўғрисида»ги қонуннинг 5-моддасига мувофиқ, давлат байроғининг доимий равишда Ўзбекистон Республикаси Миллий гвардиясининг биноларида, мажлислар залида ва Миллий гвардия қўмондонининг хизмат хоналарида бўлиши белгиланди.\nШунингдек, «Ўзбекистон Республикаси Давлат герби тўғрисида»ги Қонунига мувофиқ Ўзбекистон Республикаси Давлат гербининг тасвири доимий равишда: Ўзбекистон Республикаси Миллий гвардиясининг биноларининг олд томонига; мажлислар залларига; Ўзбекистон Республикаси Миллий гвардияси қўмондонининг хизмат хоналарига жойлаштирилади. Давлат герби Ўзбекистон Республикаси Миллий гвардияси органларининг муҳрлари ва ҳужжат бланкаларида акс эттирилади. Бу ўзгартиш ва қўшимчалар Миллий гвардиянинг мақомини яна бир бор мустаҳкамлайди.\n«Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонунда Ўзбекистон Республикаси Миллий гвардиясининг мақоми, ваколатлари ва вазифалари айрим қонунларда белгиланди.\nЎзбекистон Республикасининг Ҳаво кодексининг «Самовий ҳудуддан фойдаланиш ва авиация фаолияти соҳасидаги давлат бошқаруви ва назорати» курсатилган 4-моддасининг учинчи қисмига киритилган қўшимча ва ўзгартиришга мувофиқ Давлат авиацияси фаолияти соҳасидаги бошқарув ва назоратни ўз ваколатлари доирасида Мудофаа вазирлиги, Давлат хавфсизлик хизмати ва бошқа органлар билан бирга Миллий гвардияси томонидан амалга оширилиши белгиланди.\nШу билан бирга, «Судлар тўғрисида»ги Қонунига, Жиноят-процессуал кодексига, Маъмурий жавобгарлик тўғрисидаги кодексига, шунингдек, «Жасорат» медали тўғрисидаги низом, «Содиқ хизматлари учун» медали тўғрисидаги низом, «Шон-шараф» ордени тўғрисидаги низомларга тегишли қўшимча ва ўзгартишлар киритилди.\nШуни қайд этиш керак, «Терроризмга қарши кураш тўғрисида»ги Қонуни Миллий гвардиянинг терроризмга қарши кураш соҳасидаги ваколатлари белгиланган 9(1)-модда билан тўлдирилди. Унга кўра, Ўзбекистон Республикаси Миллий гвардияси:\nтерроризмга қарши курашишда, ҳуқуқ тартиботни, шунингдек жамоат тартиби ва хавфсизлигини таъминлашда иштирок этади; террорчилик ҳаракатларининг оқибатларини бартараф этишда иштирок этади; шунингдек бошқа ваколатларни амалга оширади.


03 декабр 2020, Тошкент вақти: 22:13\nБахмалдаги мевазор боғлар.\nДавлат бюджетига доллар тушумини кўпайтириш мақсадида Тошкент ҳукумати 2016 йилдан бошлаб мева-сабзавот экспортини кўпайтиришни ўз устивор вазифаларидан бири деб белгилади. Ҳукуматнинг пахта ва ғаллага ажратилган ерларни деярли ўзгаришсиз қолдирган ҳолда мева ва сабзавот ҳажмини ошириш формуласига кўра¸ энди фермерлар ғаллазорлар чеккаси ва боғлар орасига полиз ва сабзавот экинлари экиб¸ давлат белгилаган планни бажариши керак.\n2016 йилнинг 7 апрель куни Ўзбекистон президенти махсус фармон чиқариб¸ Бош вазир Мирзиëев зиммасига “янги ва қайта ишланган мева-сабзавот маҳсулотларини экспортга етказиб бериш ҳажмлари ва турларини кўпайтириш” вазифасини юклади. Айни фармон билан бу вазифани адо этиш учун “Ўзагроэкспорт” деган янги ташқи савдо компанияси тузилди.\nКаримовнинг мева-сабзавот экспортини кўпайтириш фармонини бажариш учун ўз-ўзидан мева-сабзавот етиштиришни ҳам кўпайтириш эҳтиëжи туғилдики¸ президент бу ҳақда беш кун ўтиб яна бир буйруқ берди.\nТурли бож ва солиқ имтиëзлари берилган “Ўзагроэкспорт” компанияси омборини тўлдириш учун президент фермер ва деҳқон хўжаликларига мева-сабзавот етиштириш бўйича давлат буюртмаси солинди.\nПрезидент қарори билан 2016 йилда Ўзбекистонда ҳўл мева ва сабзавот маҳсулотлари сотиб олишга давлат буюртмаси 4,077 миллион тонна этиб белгиланди.\nЙил давомида фермер хўжаликлари 2,545 миллион тонна, деҳқончилик хўжаликлари эса 1,532 миллион тонна мева-сабзавотни давлат белгилаган нарх билан топшириши шарт.\nАйни кунларда мамлакат бўйлаб ана шу буюртмани фермер ва деҳқон хўжаликларига тақсимлаш жараëни жадал бормоқда.\nСамарқандлик фермерлардан бирининг исми сир қолиш шарти билан Озодликка айтишича¸ вилоят туманларида фермер ва деҳқонлар билан мажлислар ўтказилиб¸ унда давлат буюртмасини 120 фоизга бажараман¸ деган ҳужжатларга қўл қўйдирилмоқда:\n- Ғалла режасини 120 фоизга бажарасан¸ айни пайтда¸ ғаллазор четига ошқовоқ ва нўхат экасан¸ боғларнинг орасида картошка¸ помидор ва сабзи экасан¸ фалон тонна қўшимча сабзавот берасан деб¸ бўйнимизга қўйишаяпти. Бунақаси олдин бўлмаган. Ўзи налог ставкаларини қарийб беш бараварга кўтаришди¸ қарзга ботиб ўтирибмиз. Уларга тушунтирганингиз билан эшитмайди. Дарров давлат сиëсати шунақа¸ қаршимисан¸ деб таҳдидга ўтади¸ дейди Озодлик суҳбатлашган боғбон фермерлардан бири.\nУмрини ерда¸ хусусан¸ боғбончилик билан ўтказган суҳбатдошга кўра¸ мевазор боғлар орасига сабзавот экиш¸ ундан ҳосил олиб¸ давлат номидан қўйилаëтган планни бажариш имконсиз иш:\n- Бунақа бўлмаган гап фақат Тошкентда кабинетда ўтириб¸ умрида деҳқончилик қилмаган одамларнинг калласига келиши мумкин. Картошка бўладими¸ ëки помидор¸ унга сув керак. Тез-тез суғормаса¸ ҳосил бўлмайди. Ўзбекистонда¸ айниқса¸ воҳада сув масаласи борган сари оғирлашмоқда. Сувни қаердан оламиз? Кейин¸ боғлар орасидаги ернинг нари борса¸ 20-30 фоизлик қисмига қуëш тушади. Сояда уруғ униб чиқиши мумкин¸ лекин ҳосил бермайди. Буни кимга айтамиз¸ ҳеч ким эшитишни хоҳламайди¸ дейди самарқандлик боғбон-фермер.\nШу пайтга қадар Ўзбекистон қишлоқ хўжалигининг устивор йўналиши пахтачилик¸ сўнгра ғаллачилик бўлиб келгани учун¸ боғбон-фермерлар давлат босимидан нисбатан чеккароқда қолаëтган эди. 2016 йилдан бошлаб ҳукумат мева-сабзавот экспортини кўпайтиришга киришганидан сўнг¸ боғбонлар бошига ҳам айни пахтакор-фермернинг куни тушди¸ дейди Озодлик суҳбатдоши:\n- Ҳозир хўп дейишдан бошқа чорамиз йўқ. Ҳосил топшириш вақти келганда¸ ë бозордан мева-сабзавот сотиб олиб¸ давлат планини топширамиз¸ ë яна пул бериб қутуламиз. Бўлмаса бизнинг бошимизга ҳам Мирзиëевнинг “ойболта”си тушади. Ҳозир кўп боғбон фермерлар ерини ташлаб қутулмоқчи бўп турибди¸ дейди боғбон фермер.\nЎзбекистон Қишлоқ ва сув хўжалиги вазирлиги баëнотига кўра¸ Тошкент ҳукумати 2016 йил охирига қадар Россияга мева-сабзавот экспорти ҳажмини 500 минг тоннага етказмоқчи. Бу эса¸ ўтган йилгига нисбатан 2¸5 бараварга кўпдир.\n2015 йили Ўзбекистон Россияга қиймати 300 миллион долларга тенг 200 минг тонна мева-сабзавот етказиб берган.\nБундан эса¸ жорий йилда биргина Россияга сотиладиган мева-сабзавотдан тушадиган доллар тушумининг қарийб пахтадан тушадиган даромад даражасига яқинлашаëтгани кўрилади.\n2015 йилда Ўзбекистон ҳукумати фермерлар зиммасига 3 миллион 400 тонна пахта етказиш мажбуриятини юклаган эди. Бу пахтанинг жаҳон бозорида сотиладиган қисмидан олинадиган даромаднинг 1 миллиард АҚШ доллари атрофида экани айтилади.


90 нафар ходим – янги уйларда\nНукус шаҳридаги «Нур» макон фуқаролар йиғини ҳудудида Қорақалпоғистон Республикаси ички ишлар органларининг бир гуруҳ ходимлари учун бунёд этилган янги уй-жойлар фойдаланишга топширилди. Шу муносабат билан ўтказилган тантанали тадбирда Қорақалпоғистон Республикаси Вазирлар Кенгаши Раиси Қ. Сариев, Ички ишлар вазири, полковник А. Темирханов ҳамда бошқа давлат ва жамоат ташкилотлари раҳбарлари қатнашди.\nЎзбекистон Республикаси Вазирлар Маҳкамасининг 2017 йил 29 июндаги «Ички ишлар органлари ходимларининг турар жой шароитларини яхшилашга доир қўшимча чора-тадбирлар тўғрисида»ги қарорига асосан, жорий йилда Қорақалпоғистон Республикаси ички ишлар органлари тизимида хизмат олиб бораётган ходимлардан 110 нафарига узоқ муддатли имтиёзли кредит ҳисобидан уй-жой бериш режалаштирилган. Айни пайтга қадар беш қаватли\n90 хонадонни ўз ичига олган учта уй қуриб битказилди. Мазкур турар жойларда қурувчилар томонидан салкам 13 миллиард сўмлик бунёдкорлик ишлари амалга оширилди. Жорий йил охиригача яна 20 нафар ходимни уй-жой билан таъминлаш кўзда тутилган.\nЯнги турар жойга эга бўлганлардан бири Қорақалпоғистон Республикаси ИИВ ҲПБ катта инспектори, капитан Бабил Байжановдир.\n– Ички ишлар органларида тўққиз йилдан буён хизмат қиламан, – дейди у. – Шу кунгача оилам билан ижарада яшадим. Уй-жойга муҳтожлигим ва ўтган давр мобайнида намунали хизмат қилганим ҳисобга олиниб, бугун уч хонадан иборат уйлардан бири берилди. Албатта, бундан оила аъзоларимнинг қувончи чексиз.\nШунингдек, тадбирда Қорақалпоғистон Республикаси Жўқорғи Кенгеси томонидан ИИВ Йўл ҳаракати хавфсизлиги бошқармасига еттита «Нексия-3» русумли хизмат автомашинаси ва профилактика инспекторларининг жамоат тартибини сақлаш бўйича ёрдамчиларига рухсатномалар ҳам тантанали равишда топширилди.


Қўлланма: қадамлар учун пул тўлайдиган 1hls иловасини ўрнатиш ва ундан фойдаланиш – Газета.uz\nНа русском языке Lotinchada 23 август 2021, 16:29 Фойдали Жамият\nПрезидентнинг 2020 йил октябрдаги фармони билан аҳолини кунлик юриш ва югуришга тарғиб қилиш мақсадида «Соғлом турмуш тарзи» (www.1hls.uz) платформаси яратилди.\nМазкур платформа асосида, бир сутка давомида 10 минг ва ундан ортиқ қадам юрган 18 ва ундан юқори ёшдаги Ўзбекистон фуқаросининг электрон ҳамёнига 3 минг сўм, бир ойда бир марта туман (шаҳар) бўйича энг кўп юрган кишига 300 минг сўм, ҳудудлар (вилоят) бўйича энг кўп юрган кишига 500 минг сўм, республика бўйича энг кўп юрган кишига 1 млн сўм қўшимча равишда платформадаги электрон ҳамёнига ўтказилади.\n«Газета.uz» ушбу платформада рўйхатдан ўтиш ва пулни банк картасига ўтказиш (ҳозирча фақат Android телефонлари учун мавжуд) бўйича қўлланма тайёрлади.\n1hls иловасини юклаш ва ундан фойдаланиш\nУшбу илова қадамлар ва бошқа кўрсаткичларни ҳисоблаши учун мобил қурилмада Google Fit (Android) ёки Health (Apple) иловалари ўрнатилган бўлиши керак. Бўлмаса, уларни мобил иловалар дўконидан бепул юклаб олиб, телефонга ўрнатиш лозим. Google Fit иловасидан фойдаланиш учун Google аккаунтдан фойдаланиш керак бўлади. Health иловаси эса Apple телефонларида олдиндан ўрнатилган бўлади.\n1hls иловасини мобил иловалар дўконидан (Android ёки Apple) юклаб олинг.\nИловани телефонингизги ўрнатгандан сўнг, ўзингиз учун қулай тилни танланг.\nИловадан фойдаланишни бошлашдан олдин, оммавий оферта билан танишиб чиқиб, унга розилик билдиришингиз керак.\nОммавий оферта — бу фуқаролар билан давлат органлари ўртасидаги шартнома бўлиб, пулларнинг қай тарзда келиб тушиши, антропометрик маълумотлар, ахборот хафсизлиги ҳақида ёзилган келишувдир.\nШуни эсда тутиш лозимки, ушбу иловадан фойдаланганда, телефондаги мавжуд акселерометр (қурилманинг бир жойдан иккинчи жойга кўчишидаги тезланишнинг энг минимал ўзгаришларини ҳисобловчи восита, одамнинг босган қадами у орқали аниқланади — таҳр.) ва бошқа тегишли қурилмалар ҳам ишлашига рухсат берилади. Акселерометр ҳар бир қурилмада мавжуд бўлиши керак. Агарда қурилмада ушбу функция ишламаса ёки телефонда мавжуд бўлмаса, мобил илова тўлиқ ишламаслиги мумкин.\nОферта билан танишгач, «розиман» деган тугма босилади ва кейинги қадамга ўтилади.\nШундан сўнг ягона идентификация тизими — id.egov.uz орқали рўйхатдан ёки авторизациядан ўтиш сўралади. Тизимда биринчи маротаба рўйхатдан ўтаётган шахслар қуйидаги ҳавола орқали рўйхатдан ўтиш бўйича саволларга жавоб олишлари мумкин.\nРўйхатдан ўтилгандан сўнг, ягона идентификация тизимидаги логин ва пароль терилади ҳамда тизим очилади.\nШунингдек, ушбу платформада электрон имзо орқали ҳам авторизация қилиш мумкин. «Газета.uz» олдинроқ электрон рақали имзо олиш бўйича қўлланмани эълон қилган эди.\nКейинги қадамда антропометрик маълумотлар киритилади. Бунда фойдаланувчининг бўйи, вазни ҳамда яшаш манзили ҳақидаги маълумотларни киритиш керак бўлади.\nНима учун манзилни кўрсатиш керак? Ҳар ой якунида туман (шаҳар), вилоят ва республика бўйича энг кўп қадам юрганлар рўйхати шакллантирилиб, ҳар бир миқёсда биринчиликни қўлга киритганларга қўшимча пул мукофотлари берилади. Бу ерда рўйхатдан (пропискадан) ўтган ҳудуд, туманни кўрсатиш шарт эмас.\nКейинги босқичда 1hls мобил иловасида Google Fit ёки Health иловаларидан маълумотларни олиш учун рухсат бериш тугмаси босилади.\n1 hls.uz иловаси вакилларининг маълум қилишича, Google Fit иловаси ишга туширилганда фойдаланувчи ўзининг асосий ишлатадиган почтасини киритиши, 2 ва ундан ортиқ Google аккаунтдан кирмаслиги керак. Акс ҳолда носозлик юзага келиши мумкинлиги айтилади.\nApple телефонидан скриншот. Android телефонлар учун Google Fit иловасидан ҳам рухсат берилиши керак бўлади.\nШундан сўнг, мобил иловадан фойдаланишни бошлаш мумкин.\nИлованининг «Журнал» бўлимида кунлик, ҳафталик ва ойлик босиб ўтилган қадамлар сони бўйича маълумотлар бўлади.\nИлованинг «Бугун» бўлимида ҳар кунлик қадамлар, босиб ўтилган масофа, сарфланган калориялар, юриш вақти, кўтарилган қаватлар ва кунига ўртача қанча қадам босиб ўтилиши ҳақида маълумот бўлади.\n«Созламалар» бўлимида эса профилни таҳрирлаш, ёрдам олиш, илова билан бўлишиш, фойдаланиш шартлари билан танишиш, илова ҳақидаги маълумотларни ўқиш, илова тилини ўзгартириш ёки аккаунтдан чиқиш мумкин.\nБир кунда 10 минг қадам юрган фойдаланувчиларнинг электрон ҳамёнларига 3000 сўм туширилади. Ушбу пул маблағини электрон ҳамёнда йиғиб бориш ёки банк картангизга ўтказиб олишингиз мумкин.\nБу учун «Созламалар» бўлимида «Пул ўтказиш»ни танлаб, пул ўтказиладиган карта рақами маълумотлари ва ўтказма суммаси киритилади.\nҲозирда электрон ҳамёндан банк карталарига пул ўтказмаларини фақатгина илованинг Android телефонлари учун версияси орқали амалга ошириш мумкин. Apple телефонлари учун бундай функция ҳозирча илованинг сўнгги версиясида киритилмаган.\nСозламалар бўлимининг «Мониторинг» тугмаси орқали тушум ва картага чиқарилган пулларни назорат қилиб борса бўлади.\nАгарда фойдаланувчи бир неча Google аккаунтидан фойдаланса ёки Ягона индентификация тизимида (id.egov.uz) ҳамда мобил иловада қандайдир ножўя ҳаракат орқали ва қасддан ахборот хавфсизлигига дахлдор ишлар қилиб, қўшимча маблағга эга бўлиш ҳаракатларини амалга оширса, операторлар томонидан ҳеч қандай огоҳлантиришсиз ушбу шахснинг мобил иловадан фойдаланиш ҳуқуқи чегараланади ва умуман фойдаланиш ноаниқ муддатга чекланади.\nАгарда, сизда қадамлар ҳисобланмаётган бўлса, платформанинг сўнгги версиясини ўрнатиш мақсадида айни вақтда телефон қурилмангизга ўрнатилган 1hls мобил иловасини ўчириб, қайта ўрнатишингиз мақсадга мувофиқ, дейилади ишлаб чиқувчиларнинг йўриқномасида.\nБарча техник масалалар бўйича (998) 71−200−00−88 телефон рақамига мурожаат қилиш мумкин.\n«Газета.uz» 16 333\n16 январдан бошлаб кунига 10 минг қадам юрганларга 3 минг сўм бериш тўхтатилади 16 январ 2022, 14:17\nПиёда юришнинг фойдаси нимада? 12 ноябр 2021, 16:36\nЎзбекистонликларга юргани учун пул тўланади 31 октябр 2020, 15:07


ЖЧ-2013 (U-17). Саудия Арабистони – ғолибликни қўлга киритган ягона араб жамоаси / CHAMPIONAT.asia\nЖЧ-2013 (U-17). Саудия Арабистони – ғолибликни қўлга киритган ягона араб жамоаси\nБАА майдонларида бўлиб ўтадиган ўсмирлар ўртасидаги жаҳон чемпионати бошланишига ҳам тобора оз қолмоқда.\n17 октябрь куни Бразилия – Словакия баҳси билан навбатдаги ЖЧ бошланади. Биз эса турнир тарихи билан боғлиқ баъзи қизиқарли маълумотларни беришда давом этамиз.\nБиласизми? Араб жамоалари орасида Саудия Арабистони биринчи бўлиб ғолибликни қўлга киритган. 1989 йил ўтказилган турнирда саудиялик ўсмирлар бош совринга эга чиқишганди. Саудия ўсмирлар термаси финалда мусобақа мезбони Шотландияни мағлубиятга учратган.\nЎсмирлар ўртасидаги жаҳон чемпионати илк бор 1985 йил Хитойда ўтказилган ва унда Нигерия ғолибликни қўлга киритган. Умуман олганда, нигериялик ўсмирлар бунгача уч марта (1985, 1993, 2007) бу ёшдаги турнирда ғалаба қозонишган.


Архивы Сиёсат - Page 2 of 23 - uzpress\nПрезидент Садир Жапаров Россия етакчиси Владимир Путинга қилич совға қилди. Бу ҳақда у «Российская газета» га берган интервюсида айтиб ўтди, деб президент матбуот хизмати ёзмоқда. Журналист Жапаровдан меҳмонлар ҳар доим ҳам қуруқ қўл билан келмаслигини эслатиб, бу сафар қандай совға қилганини сўраган. «Мен Россия президенти Владимир Путинга чиройли қилич совға қилдим. Уни Қирғизистондаги моҳир ҳунармандлар ясаган», – деб…\nСиёсатВладимир Путин, Садир ЖапаровLeave a comment\nСўўрўнбай Жээнбеков рафиқаси билан Қирғизистонга қайтиб келди\nСобиқ президент Сўўрўнбай Жээнбеков Қирғизистонга қайтиб келди. Маълумотни экс-президентга яқин одамлар тасдиқлашди. Уларнинг сўзларига кўра, Жээнбеков ўтган ҳафта охирида Бишкекка учиб келган. Эслатиб ўтамиз, экс-президент ва унинг рафиқаси кичик ҳаж сафарига бориш учун 2-февраль куни Саудия Арабистонига жўнаб кетишган эди. Маълумотларга кўра, Жээнбеков у ерга Саудия томонининг розилиги билан борган.\nСиёсат, ХабарларСўўрўнбай Жээнбеков, Ҳаж ибодатиLeave a comment


Россияда яна бир ўзбекистонлик ваҳшийларча ўлдирилди\n01 декабр 2020, Тошкент вақти: 02:18\nМосква шаҳри шарқида ваҳшийларча ўлдирилган 29 ёшли Ўзбекистон фуқаросининг жасади топилди. Бу ҳақда “Интерфакс” ахборот агентлиги ҳуқуқ тартибот органларига таяниб хабар берди.\nХабарда айтилишича, мурда 16 январ куни тунда Сходненский берк кўчасидаги уйлар ҳовлисида топилган. Ўзбекистонлик танасида йигирмата пичоқ изи аниқлангани айтилмоқда.\nҚотиллик юзасидан қўзғатилган жиноий иш доирасида тергов-қидирув ишлари олиб борилмоқда.\nҲуқуқ тартибор органларининг асосий тахминига кўра, қотиллик миллатчилик асосида содир этилгани бўлиши мумкин.\nҲар йили Россияда ўнлаб ўзбекистонлик меҳнат муҳожирлари ўлдирилади. Уларнинг аксарияти миллатчилар ҳужуми қурбонларидир. Ўзбекистон ҳукумати бундай фактларга кўз юмиб келади.


Атамбаев Туркияни Су-24 учун кечирим сўрашга чақирди\n11:56 / 24.12.2015\nҚирғизистон президенти Алмазбек Атамбаев Туркия Су-24 самолётини уриб туширгани учун Россиядан кечирим сўраши зарур, деб ҳисоблайди. Унинг сўзларини РИА Новости агентлиги келтирмоқда.\n“Ўйлашимча, Туркия кечирим сўраши лозим. Менинг асосий принципим – яхши жанжал энг заиф тинчликдан ёмонроқдир. Баъзан чидашга тўғри келади. Бу икки давлатга ҳам иқтисодий, ҳам сиёсий жиҳатдан манфаат келтирмайди”, - деди у йил якунларига кўра берган матбуот анжуманида.\nАтамбаевнинг таъкидлашича, самолётни уриб тушириш қарори тўғри бўлмаган.\n“Самолёт Туркия ҳудудига учиб кирган бўлса ҳам, бор-йўғи 17 секунд у ерда бўлганини айтишяпти, бу 17 секунд ичида 20 йил давомида қурилган муносабатларга ракета билан зарба бериш демакдир”, - таъкидлади у.


Вазирлик Ўзбекистонда коронавирусдан илк ўлим ҳолати рўй бергани ҳақидаги хабарни рад этди – O‘zbekiston Badiiy akademiyasi\nВазирлик Ўзбекистонда коронавирусдан илк ўлим ҳолати рўй бергани ҳақидаги хабарни рад этди\nMarch 19, 2020 / Yangiliklar\nСоғлиқни сақлаш вазирлиги Ўзбекистонда коронавирусдан илк ўлим ҳолати рўй бергани ҳақида тарқалган хабарга муносабат билдирди.\nАсосан Осиёдаги янгиликларни ёритишга ихтисослашган Asia-times.org сайтида «Ўзбекистонда бир кекса эркак коронавирусдан вафот этди» (В Узбекистане первая смерть от коронавируса умер мужчина) сарлавҳали хабар эълон қилинди.\nУнда 14 март куни коронавирус аниқланган беморлардан бири, кекса эркак 17 март куни вафот этгани ҳақида айтилган. Хабарда манба сифатида «Соғлиқни сақлаш вазирлиги бош санитар врачи Баҳодир Юсупалиев» номи келтирилган.\nСоғлиқни сақлаш вазирлиги жамоатчилик билан алоқалар бўлими раҳбари Фурқат Санаев ушбу хабар бўйича ойдинлик киритди.\n«Бу хабар мутлақо асоссиз, буткул ёлғондан иборат. Аввало Баҳодир Қаҳрамонович Юсупалиев давлат бош санитар врачи эмас, вазирнинг биринчи ўринбосаридир. Иккинчидан, сайтимизда бундай хабар умуман эълон қилинмаган. Энг муҳими, Ўзбекистонда коронавирус туфайли ўлим ҳолати қайд этилмади, қайд этилмасин ҳам.\nЯна бир бор эслатиб ўтаман, вазирлигимиз бу борада барча расмий маълумотларни тезкорлик билан эълон қилиб бормоқда, ҳамиша эшикларимиз очиқ, нафақат кунлик, балки соатлик ахборотни етказиб турибмиз. Юртдошларимиздан ёлғон ахборот тарқатиш учун жавобгарлик мавжудлигини, хорижий ОАВда бу масалага жиддий ёндошишларини сўраб қолардим», дейди у.\nЎзбекистонда 15 март куни коронавирусга чалинган илк бемор қайд этилди. Айни вақтга келиб бундай беморлар сони 10 нафарни ташкил қилмоқда.\nЎзбекистонга коронавирус учта рейс орқали кириб келди.\nБиринчиси, 11 март куни Париж-Тошкент рейси. Бу рейс орқали учган шифокор аёл Ўзбекистонда ўғли, қизи, турмуш ўртоғи, набираси ва қариндошига вирус юқтириб улгурди (6 бемор).\nИккинчиси, 15 март куни соат 05:15да Истанбул-Тошкент йўналишидаги 274- рейс (3 бемор).\nУчинчиси, 14 март куни Лондон–Тошкент йўналишидаги 201-рейс (1 бемор).\nБундан аввалроқ Соғлиқни сақлаш вазири Алишер Шодмонов 16 март ҳолатига кўра, Ўзбекистон шифохоналарида 641 киши карантинда сақланаётгани, шунингдек, 6 мингга яқин киши уй шароитида карантинга олингани ҳақида хабар берганди.


Сайлов-2019 129 08.11.2019 17:01:41\nБу мақсадларимиз ҳар томонлама пухта ўйланган, электоратимиз вакиллари таклиф-истаклари асосида шаклланган. Сайловолди платформасига киритилиши мўлжалланаётган бир неча вазифа муҳокамасида ўзим ҳам бевосита қатнашганман, қизғин баҳсларга киришганман. Сайловолди платформамиз аввалгиларидан жудаям халқчиллиги, бугунги кунда одамларни ўйлантираётган масалалар акс этганлиги билан ажралиб турибди. Шу билан бирга яна қандай масалаларга диққат қаратишимиз, партия куч ва имкониятларини уларнинг ечимига йўналтиришимиз талаб қилинмоқда?\nТадбиркорларни ташвишлантираётган, мамлакат инвестицион жозибадорлигига раҳна солаётган бир қанча муаммоларни ҳал қилишни зиммамизга олишимиз даркор. Айниқса, хусусий мулк дахлсизлигини таъминлаш билан боғлиқ масалаларга алоҳида эътибор қаратишимиз керак. Афсуски, шу каби муаммолар қонунчилигимизда тўла ечим топганига, Президентимиз ташаббуси билан тегишли меъёрий ҳужжатлар қабул қилинганига қарамай, жойлардаги мутасаддилар психологиясида ўзгариш бўлмаяпти. Бинобарин, айрим мансабдорлар дунёқарашини ўзгартиришдек оғир ишга ҳам партия қўл уриши керак, деб ўйлайман.\nЯқинда Туркиядаги элчимиз туркиялик ишбилармонлар Ўзбекистонга инвестиция киритишга иккиланаётганини тилга олди. Гап шундаки, мазкур ўлкага борган баъзи ҳокимларимиз, амалдорларимиз шу ерлик ишбилармонлар билан суҳбатлар чоғида “Ўзбекистонга бораверинглар, хоҳлаган жойингизни танланг, керак бўлса, у ердаги объектларни бузиб ташлаб, сизга бераман”, деган гапларни айтишган. Туркиялик бизнесменлар эса “Эҳтимол, 3-4 йилдан кейин биз тиклаган иншоотларни ҳам бузиб, бошқаларга берарсизлар, қани бу ерда қонун устуворлиги?!” дея ҳақли савол беришган.\nАфсуски, ана шундай йўсинда фикрлайдиган мутасаддилар битта-иккитагина эмас. Ҳақиқат шуки, инвестор қонун устувор бўлган юртга боради, битта шахс “ўзим хон, кўланкам майдон” қабилида яккаҳукмронлик қилаётган жойга эмас. Қонунлар устуворлигига эришишнинг ягона йўли эса жамоатчилик куч-қудратидан самарали фойдаланишдир. Бир депутат ёки фаолнинг жойлардаги шу каби иллатларга қарши чиқиши ҳеч қандай наф бермайди, очиғини айтганда, уни ҳоким “синдириб” ташлайди. Жамоатчилик, партия уни қўллаши, ҳар қандай вазиятда ёнида туриши керак. Аъзоларимиз 755 мингга яқин, деяпмиз. Бу яхши, албатта. Лекин шу улкан салоҳиятни қачон ишга соламиз?\nХуллас, маслакдошларга айтадиганим шуки, гапимиз, илгари сураётган ғояларимиз билан бажараётган ишимиз бир бўлсин. Шундагина одамлар бизга ишонади, ортимизданэргашади.